CELEX: 32020R1643
Language: lv
Date: 2020-11-05 00:00:00
Title: Komisijas Īstenošanas regula (ES) 2020/1643 (2020. gada 5. novembris), ar ko attiecībā uz darbīgo vielu kalcija fosfīda, denatonija benzoāta, haloksifopa-P, imidakloprīda, pencikurona un zeta-cipermetrīna apstiprinājuma periodu groza Īstenošanas regulu (ES) Nr. 540/2011 (Dokuments attiecas uz EEZ)

6.11.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 370/18
               
            
         KOMISIJAS ĪSTENOŠANAS REGULA (ES) 2020/1643
         (2020. gada 5. novembris),
         ar ko attiecībā uz darbīgo vielu kalcija fosfīda, denatonija benzoāta, haloksifopa-P, imidakloprīda, pencikurona un zeta-cipermetrīna apstiprinājuma periodu groza Īstenošanas regulu (ES) Nr. 540/2011
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (EK) Nr. 1107/2009 (2009. gada 21. oktobris) par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 17. panta pirmo daļu,
         tā kā:
         
                     (1)
                  
                  
                     Komisijas Īstenošanas regulas (ES) Nr. 540/2011 (2) pielikuma A daļā noteiktas darbīgās vielas, kuras uzskata par apstiprinātām saskaņā ar Regulu (EK) Nr. 1107/2009.
                  
               
                     (2)
                  
                  
                     Ar Komisijas Īstenošanas regulu (ES) 2017/195 (3) darbīgo vielu kalcija fosfīda un denatonija benzoāta apstiprinājuma periods tika pagarināts no 2019. gada 31. augusta līdz 2022. gada 31. augustam, bet darbīgās vielas imidakloprīda apstiprinājuma periods tika pagarināts no 2019. gada 31. jūlija līdz 2022. gada 31. jūlijam.
                  
               
                     (3)
                  
                  
                     Ar Komisijas Īstenošanas regulu (ES) 2017/555 (4) aktīvās vielas zeta-cipermetrīna apstiprinājuma periods tika pagarināts no 2019. gada 30. novembra līdz 2021. gada 30. novembrim.
                  
               
                     (4)
                  
                  
                     Ar Komisijas Īstenošanas regulu (ES) 2018/1266 (5) darbīgās vielas pencikurona apstiprinājuma periods tika pagarināts no 2021. gada 31. maija līdz 2024. gada 31. maijam.
                  
               
                     (5)
                  
                  
                     Ar Komisijas Īstenošanas regulu (ES) 2018/670 (6) aktīvās vielas haloksifopa-P apstiprinājuma periods tika pagarināts no 2020. gada 31. decembra līdz 2023. gada 31. decembrim.
                  
               
                     (6)
                  
                  
                     Pieteikumi uz attiecīgo darbīgo vielu apstiprinājuma atjaunošanu tika iesniegti saskaņā ar Komisijas Īstenošanas regulas (ES) Nr. 844/2012 (7) 1. pantu. Par darbīgajām vielām kalcija fosfīdu, denatonija benzoātu, haloksifopu-P, imidakloprīdu, pencikuronu un zeta-cipermetrīnu pieteikuma iesniedzēji ir apstiprinājuši, ka tie vairs neatbalsta pieteikumu uz apstiprinājuma atjaunošanu.
                  
               
                     (7)
                  
                  
                     Ņemot vērā Regulas (EK) Nr. 1107/2009 17. panta pirmo daļu, minēto darbīgo vielu apstiprinājuma perioda pagarinājumi, kas paredzēti ar Īstenošanas regulu (ES) 2017/195, (ES) 2017/555, (ES) 2018/1266 un (ES) 2018/670, vairs nav pamatoti. Tāpēc ir lietderīgi noteikt, ka haloksifopa-P un pencikurona apstiprinājums beidzas datumā, kurā tas būtu beidzies, ja netiktu pagarināts. Pirms pagarinājuma darbīgo vielu kalcija fosfīda, denatonija benzoāta, imidakloprīda un zeta-cipermetrīna apstiprinājums beidzās 2019. gadā. Tādēļ minētajām darbīgajām vielām būtu jānosaka agrākais iespējamais apstiprinājuma beigu datums, vienlaikus būtu jāatvēl pietiekams laiks, lai dalībvalstis varētu atsaukt minētās darbīgās vielas saturošu augu aizsardzības līdzekļu atļaujas.
                  
               
                     (8)
                  
                  
                     Tāpēc Īstenošanas regula (ES) Nr. 540/2011 būtu attiecīgi jāgroza.
                  
               
                     (9)
                  
                  
                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO REGULU.
         
            1. pants
            Īstenošanas regulas (ES) Nr. 540/2011 pielikumu groza saskaņā ar šīs regulas pielikumu.
         
         
            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 5. novembrī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 309, 24.11.2009., 1. lpp.
         
         
            (2)  Komisijas Īstenošanas regula (ES) Nr. 540/2011 (2011. gada 25. maijs), ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (OV L 153, 11.6.2011., 1. lpp.).
         
            (3)  Komisijas Īstenošanas regula (ES) 2017/195 (2017. gada 3. februāris), ar ko attiecībā uz vairāku Īstenošanas regulas (ES) Nr. 686/2012 pielikuma B daļas sarakstā norādītu darbīgo vielu apstiprinājuma periodu pagarināšanu groza Īstenošanas regulu (ES) Nr. 540/2011 (atjaunināšanas programma AIR IV) (OV L 31, 4.2.2017., 21. lpp.).
         
            (4)  Komisijas Īstenošanas regula (ES) 2017/555 (2017. gada 24. marts), ar ko attiecībā uz vairāku Īstenošanas regulas (ES) Nr. 686/2012 pielikuma B daļas sarakstā norādītu darbīgo vielu apstiprinājuma periodu pagarināšanu groza Īstenošanas regulu (ES) Nr. 540/2011 (atjaunināšanas programma AIR IV) (OV L 80, 25.3.2017., 1. lpp.).
         
            (5)  Komisijas Īstenošanas regula (ES) 2018/1266 (2018. gada 20. septembris), ar ko attiecībā uz apstiprinājuma periodu pagarināšanu darbīgajām vielām 1-dekanols, 6-benziladenīns, alumīnija sulfāts, azadiraktīns, bupirimāts, karboksīns, kletodims, cikloksidims, dazomets, diklofops, ditianons, dodīns, fenazakvīns, fluometurons, flutriafols, heksitiazokss, himeksazols, indolilsviestskābe, izoksabens, kalcija polisulfīds (sērkaļķis), metaldehīds, paklobutrazols, pencikurons, sintofēns, taufluvalināts un tebufenozīds groza Īstenošanas regulu (ES) Nr. 540/2011 (OV L 238, 21.9.2018., 81. lpp.).
         
            (6)  Komisijas Īstenošanas regula (ES) 2018/670 (2018. gada 30. aprīlis), ar ko Īstenošanas regulu (ES) Nr. 540/2011 groza attiecībā uz apstiprinājuma periodu pagarināšanu darbīgajām vielām bromukonazolam, buprofezīnam, haloksifopam-P un napropamīdam (OV L 113, 3.5.2018., 1. lpp.).
         
            (7)  Komisijas Īstenošanas regula (ES) Nr. 844/2012 (2012. gada 18. septembris), ar ko nosaka noteikumus, kas vajadzīgi darbīgo vielu apstiprinājumu atjaunošanas procedūras īstenošanai, kā paredzēts Eiropas Parlamenta un Padomes Regulā (EK) Nr. 1107/2009 par augu aizsardzības līdzekļu laišanu tirgū (OV L 252, 19.9.2012., 26. lpp.).
      
      
         
            PIELIKUMS
            Īstenošanas regulas (ES) Nr. 540/2011 pielikuma A daļu groza šādi:
            
                        1)
                     
                     
                        datumu 216. rindas (imidakloprīds) sestajā slejā “Apstiprināšanas termiņa beigas” aizstāj ar “2020. gada 1. decembris”;
                     
                  
                        2)
                     
                     
                        datumu 226. rindas (denatonija benzoāts) sestajā slejā “Apstiprināšanas termiņa beigas” aizstāj ar “2020. gada 1. decembris”;
                     
                  
                        3)
                     
                     
                        datumu 261. rindas (kalcija fosfīds) sestajā slejā “Apstiprināšanas termiņa beigas” aizstāj ar “2020. gada 1. decembris”;
                     
                  
                        4)
                     
                     
                        datumu 281. rindas (zeta-cipermetrīns) sestajā slejā “Apstiprināšanas termiņa beigas” aizstāj ar “2020. gada 1. decembris”;
                     
                  
                        5)
                     
                     
                        datumu 309. rindas (haloksifops-P) sestajā slejā “Apstiprināšanas termiņa beigas” aizstāj ar “2020. gada 31. decembris”;
                     
                  
                        6)
                     
                     
                        datumu 349. rindas (pencikurons) sestajā slejā “Apstiprināšanas termiņa beigas” aizstāj ar “2021. gada 31. maijs”.